|  |
| --- |
| 29-10-2024**Vores reference:**Sag:  2024131960Maritim regulering og jura/ Vibeke Nørgaard Sylvest **SØFARTSSTYRELSEN**Caspar Brands Plads 94220 Korsør Tlf. 72 19 60 00CVR-nr. 29 83 16 10EAN-nr. 5798000023000sfs@dma.dk [www.soefartsstyrelsen.dk](http://www.soefartsstyrelsen.dk) ERHVERVSMINISTERIET |

**Høringsbrev over udkast til ændring af fire bekendtgørelser som følge af gennemførelse af ændringer i ILOs konvention om søfarendes arbejdsforhold**

Søfartsstyrelsen sender vedlagte udkast til bekendtgørelser i høring:

* Bekendtgørelse om opholdsrum og fritidsfaciliteter i handelsskibe.
* Bekendtgørelse om forsikringscertifikater som bevis for dækning af søretlige krav.
* Bekendtgørelse om private forhyrings- og formidlingstjenesters virksomhed.
* Bekendtgørelse om indberetning af søulykker, dødsfald samt hændelser til søs.

For alle fire bekendtgørelser er der tale om mindre ændringer som følge af gennemførelse af ændringer i FNs Internationale Arbejdsorganisations (ILO) konvention om Søfarendes arbejdsforhold (MLC):

*Bekendtgørelse om opholdsrum og fritidsfaciliteter i handelsskibe.*

I MLC’s bestemmelse om indkvartering og fritidsfaciliteter er "sociale forbindelser" blevet tilføjet som en af de ydelser, der skal være tilgængelige om bord for de søfarende. Gennemførelsen af denne MLC-ændring sker ved en justering af bekendtgørelsens § 35, som allerede indeholder krav om adgang til internettet. så det præciseres, at der skal være adgang til sociale forbindelser. Ved sociale forbindelser forstås adgang til tjenester som f.eks. Facebook og Messenger. Det fremgår af vejledningen til MLC, at rederierne kan opkræve rimelige gebyrer for adgangen.

*Bekendtgørelse om forsikringscertifikater som bevis for dækning af søretlige krav.*

MLC-ændringen justerer et krav i to bilag, hvor "navn på rederen" ændres til "navn på rederen eller den registrerede ejer, såfremt denne ikke er rederen." Gennemførelsen af denne ændring foretages ved en mindre tilpasning af bekendtgørelsens § 3, stk. 1, om de oplysninger, der skal fremgå af det forsikringscertifikat, som et skib skal have.

*Bekendtgørelse om private forhyrings- og formidlingstjenesters virksomhed.*

Ændringen i MLC pålægger den, der ansætter søfarende, at sikre, at de informeres om deres rettigheder til økonomisk kompensation i tilfælde af tab, hvis en rekrutterings- og formidlingstjeneste eller en reder ikke opfylder sine forpligtelser. For at sikre implementering er der tilføjet et nyt nr. 7 i bekendtgørelsens § 4, stk. 1, som kræver, at forhyrings- og formidlingstjenester skal informere de søfarende om, hvordan man indgiver et krav i tilfælde af manglende opfyldelse af økonomiske forpligtelser fra tjenesten eller rederen.

*Bekendtgørelse om indberetning af søulykker, dødsfald samt hændelser til søs.*

Ændringen i MLC pålægger medlemsstaterne at sikre, at alle dødsfald blandt søfarende på skibe under deres flag bliver undersøgt, registreret og årligt indberettet til ILO med henblik på offentliggørelse i et globalt register. Gennemførelsen sker ved at tilføje et nyt § 1, stk. 4, i bekendtgørelsen, så den eksisterende indberetningspligt til SFS for dødsfald til søs fremover skal ske i overensstemmelse med ILO's kategorisering. for så vidt angår søfarende.

Bekendtgørelserne, som vil være nyudstedelser, hvor der er foretaget de angivne ændringer, forventes at træde i kraft den 23. december 2024, som er tidpunktet for MLC-ændringernes ikrafttræden internationalt.

Eventuelle bemærkninger til bekendtgørelserne bedes sendt til Søfartsstyrelsen pr. e-mail til vns@dma.dk med kopi til mrj@dma.dk senest tirsdag den **26. november 2024**.

Søfartsstyrelsen henleder opmærksomheden på, at de modtagne høringssvar vil blive offentliggjort på [www.hoeringsportalen.dk](http://www.hoeringsportalen.dk), for så vidt disse ikke stammer fra ministerier eller myndigheder under ministerierne.